b'\n_START_ARTICLE_\nAdolf Loos\n_START_SECTION_\nPrimii ani\n_START_PARAGRAPH_\nLoos s-a n\xc4\x83scut pe 10 decembrie 1870 \xc3\xaen Brno, numit pe atunci Br\xc3\xbcnn, \xc3\xaen regiunea\xc2\xa0Moravia (M\xc3\xa4hren) a Imperiului Austro-Ungar. Tat\xc4\x83l s\xc4\x83u, un pietrar german, a murit c\xc3\xa2nd Loos avea nou\xc4\x83 ani. T\xc3\xa2n\xc4\x83rul Adolf Loos a mo\xc8\x99tenit deficien\xc8\x9ba de auz a tat\xc4\x83lui s\xc4\x83u \xc8\x99i a suferit de pe urma acestui handicap de-a lungul vie\xc8\x9bii sale. Mama lui a continuat s\xc4\x83 se ocupe de atelierul de pietr\xc4\x83rie dup\xc4\x83 moartea so\xc8\x9bului ei. Loos a urmat\xc2\xa0studii la mai multe \xc8\x99coli\xc2\xa0gimnaziale, precum \xc8\x99i la o \xc8\x99coal\xc4\x83 tehnic\xc4\x83 din Liberec, iar \xc3\xaen 1889 a absolvit o \xc8\x99coal\xc4\x83 tehnic\xc4\x83 din Br\xc3\xbcnn. Mai t\xc3\xa2rziu, el a studiat la Universitatea de Tehnologie din Dresda. A plecat de acolo un an mai t\xc3\xa2rziu, f\xc4\x83r\xc4\x83 a-\xc8\x99i mai finaliza studiile.\n_START_SECTION_\nCariera\n_START_PARAGRAPH_\nLa v\xc3\xa2rsta de 23 de ani, Loos a c\xc4\x83l\xc4\x83torit \xc3\xaen Statele Unite \xc8\x99i a r\xc4\x83mas acolo timp de trei ani \xc3\xaentre 1893-1896. \xc3\x8en timp ce se afla\xc2\xa0\xc3\xaen Statele Unite, el a tr\xc4\x83it \xc3\xaen principal la rudele sale din zona ora\xc8\x99ului Philadelphia, s-a \xc3\xaentre\xc8\x9binut practic\xc3\xa2nd meserii\xc2\xa0ciudate \xc8\x99i, de asemenea, a vizitat \xc8\x99i alte ora\xc8\x99e, cum ar fi Chicago, St. Louis \xc8\x99i New York. Loos a revenit la Viena, \xc3\xaen anul 1896 \xc8\x99i s-a stabilit acolo definitiv. El a fost o figur\xc4\x83 proeminent\xc4\x83\xc2\xa0a ora\xc8\x99ului \xc8\x99i prieten cu Ludwig Wittgenstein, Arnold Sch\xc3\xb6nberg, Peter Altenberg \xc8\x99i Karl Kraus. _NEWLINE_Inspirat de anii petrecu\xc8\x9bi\xc2\xa0\xc3\xaen Lumea Nou\xc4\x83, el\xc2\xa0s-a dedicat arhitecturii. Dup\xc4\x83 o scurt\xc4\x83 asociere cu Secesiunea Vienez\xc4\x83 \xc3\xaen 1886, el a respins\xc2\xa0acest stil\xc2\xa0\xc8\x99i a pledat pentru o arhitectur\xc4\x83 nou\xc4\x83, simpl\xc4\x83, f\xc4\x83r\xc4\x83 ornamenta\xc8\x9bii. O abordare utilitarist\xc4\x83 a utiliz\xc4\x83rii \xc3\xaentregului plan a completat\xc2\xa0conceptul s\xc4\x83u artistic. Primele comenzi ale lui Loos\xc2\xa0au constat \xc3\xaen amenajarea interioar\xc4\x83 a\xc2\xa0magazinelor \xc8\x99i cafenelelor din Viena.\n_START_SECTION_\nTeorie arhitectural\xc4\x83\n_START_PARAGRAPH_\nLoos a scris mai multe lucr\xc4\x83ri polemice. \xc3\x8en Spoken into the Void, publicat\xc4\x83 \xc3\xaen 1900, el a atacat Secesiunea Vienez\xc4\x83, \xc3\xaentr-un moment c\xc3\xa2nd mi\xc8\x99carea se afla la apogeu._NEWLINE_\xc3\x8en eseurile sale, Loos a folosit lozinci provocatoare \xc8\x99i este de remarcat pentru eseul/manifest intitulat Ornament and Crime, prezentat \xc3\xaentr-o prelegere \xc3\xaen 1910 \xc8\x99i publicat pentru prima dat\xc4\x83 \xc3\xaen 1913. El a explorat ideea c\xc4\x83 progresul culturii este asociat cu eliminarea ornamentelor din obiectele\xc2\xa0de zi cu zi \xc8\x99i c\xc4\x83, prin urmare, era o crim\xc4\x83 s\xc4\x83-i for\xc8\x9bezi pe me\xc8\x99te\xc8\x99ugari sau constructori s\xc4\x83-\xc8\x99i piard\xc4\x83 timpul cu ornamenta\xc8\x9bii\xc2\xa0care aveau scopul de\xc2\xa0a gr\xc4\x83bi momentul \xc3\xaen care un obiect ar deveni caduc (designtheory). Cl\xc4\x83dirile\xc2\xa0simple ale lui Loos au influen\xc8\x9bat comasarea minim\xc4\x83 a\xc2\xa0arhitecturii moderne \xc8\x99i au st\xc3\xa2rnit controverse. De\xc8\x99i cunoscute prin lipsa de ornamenta\xc8\x9bie exterioar\xc4\x83,\xc2\xa0interioarele\xc2\xa0multor cl\xc4\x83diri proiectate de Loos sunt finisate cu materiale scumpe, \xc3\xaen special\xc2\xa0cu piatr\xc4\x83, marmur\xc4\x83 \xc8\x99i lemn, afi\xc8\x99\xc3\xa2nd modele naturale \xc8\x99i texturi pe suprafe\xc8\x9be plate, executate cu o m\xc4\x83iestrie de prima clas\xc4\x83. Distinc\xc8\x9bia nu este \xc3\xaentre complicat \xc8\x99i simplu, ci \xc3\xaentre \xe2\x80\x9eorganic\xe2\x80\x9d \xc8\x99i decora\xc8\x9biunile de prisos._NEWLINE_Loos a fost interesat, de asemenea,\xc2\xa0de artele decorative, colec\xc8\x9bion\xc3\xa2nd obiecte din\xc2\xa0argint \xc8\x99i de piele de \xc3\xaenalt\xc4\x83 calitate, pe care le-a remarcat pentru aspectul s\xc4\x83u simplu. I-a pl\xc4\x83cut, de asemenea, moda \xc8\x99i \xc3\xaembr\xc4\x83c\xc4\x83mintea b\xc4\x83rb\xc4\x83teasc\xc4\x83, proiect\xc3\xa2nd\xc2\xa0o cl\xc4\x83dire pentru renumita mercerie\xc2\xa0Kn\xc3\xad\xc5\xbee din Viena. Admira\xc8\x9bia lui pentru moda \xc8\x99i cultura din Anglia \xc8\x99i America poate fi observat\xc4\x83 \xc3\xaen publica\xc8\x9bia sa de scurt\xc4\x83 durat\xc4\x83 Das Andere, care a ap\xc4\x83rut \xc3\xaen doar dou\xc4\x83 numere \xc3\xaen 1903 \xc8\x99i a inclus reclame pentru \xc3\xaembr\xc4\x83c\xc4\x83mintea englezeasc\xc4\x83. \xc3\x8en 1920, a avut o scurt\xc4\x83 colaborare cu Frederick John Kiesler - arhitect \xc8\x99i designer de\xc2\xa0teatru \xc8\x99i de expozi\xc8\x9bii de art\xc4\x83.\n_START_SECTION_\nCasa Loos \xc8\x99i alte proiecte\n_START_PARAGRAPH_\nDin 1904, el a \xc3\xaenceput s\xc4\x83 realizeze proiecte mari; cea mai notabil\xc4\x83 este a\xc8\x99a-numita \xe2\x80\x9eCas\xc4\x83 Loos\xe2\x80\x9d (construit\xc4\x83 \xc3\xaen perioada 1910-1912), ini\xc8\x9bial pentru croitorii vienezi Goldman \xc8\x99i Salatsch, pentru care Loos a conceput un interior de magazin\xc2\xa0\xc3\xaen 1898, \xc8\x99i situat\xc4\x83 chiar vizavi de Palatul Hofburg\xc2\xa0al Habsburgilor. Casa, azi monument cultural situat \xc3\xaen Michaelerplatz 3, Viena, a fost criticat\xc4\x83 de contemporanii s\xc4\x83i. Fa\xc8\x9bada era dominat\xc4\x83 de\xc2\xa0modele rectilinii de ferestre \xc8\x99i lipsa decora\xc8\x9biunilor din stuc, care i-a adus porecla de \xe2\x80\x9eCasa f\xc4\x83r\xc4\x83 spr\xc3\xa2ncene\xe2\x80\x9d; se spune c\xc4\x83 \xc3\xaemp\xc4\x83ratul Franz Joseph I al Austriei ar fi\xc2\xa0dispre\xc8\x9buit cl\xc4\x83direa modern\xc4\x83 at\xc3\xa2t de mult \xc3\xaenc\xc3\xa2t el a evitat s\xc4\x83 ias\xc4\x83 din Palatul Hofburg printr-o poarta principal\xc4\x83 aflat\xc4\x83 \xc3\xaen vecin\xc4\x83tatea sa. Alte cl\xc4\x83diri proiectate de Loos sunt magazinul de mod\xc4\x83 pentru b\xc4\x83rba\xc8\x9bi Casa Knize (construit \xc3\xaen 1909-1913), Am Graben 13, Caf\xc3\xa9 Museum (construit \xc3\xaen 1899), Operngasse 7, Viena, \xc8\x99i \xe2\x80\x9eAmerican Bar\xe2\x80\x9d (construit \xc3\xaen 1907-1908), K\xc3\xa4rntnerstrasse 10, Viena._NEWLINE_Loos a vizitat insula Skyros \xc3\xaen 1904 \xc8\x99i a fost influen\xc8\x9bat de arhitectura cubic\xc4\x83 din insulele grece\xc8\x99ti. C\xc3\xa2nd Austro-Ungaria s-a\xc2\xa0destr\xc4\x83mat dup\xc4\x83 Primul R\xc4\x83zboi Mondial pre\xc8\x99edintele Masaryk\xc2\xa0i-a acordat lui Loos cet\xc4\x83\xc8\x9benia cehoslovac\xc4\x83. Principalul s\xc4\x83u loc de re\xc8\x99edin\xc8\x9b\xc4\x83 a r\xc4\x83mas \xc3\xaens\xc4\x83 Viena. \xc3\x8en timpul\xc2\xa0Primei Republici Austriece Loos a devenit interesat\xc2\xa0de proiectele publice. El a\xc2\xa0realizat mai multe\xc2\xa0proiecte de locuin\xc8\x9be pentru ora\xc8\x99ul Viena (Viena Ro\xc8\x99ie). \xc3\x8en perioada 1924-1928 Loos a tr\xc4\x83it la Paris. A predat la Sorbona \xc8\x99i a fost contractat pentru a construi o cas\xc4\x83 pentru Tristan Tzara, care a fost finalizat\xc4\x83 \xc3\xaen anul 1925\xc2\xa0pe Avenue Junot 15, Paris. \xc3\x8en 1928 s-a \xc3\xaentors la Viena._NEWLINE_Loos a avut o admira\xc8\x9bie pentru arhitectura clasic\xc4\x83, care este reflectat\xc4\x83 \xc3\xaen scrierile sale \xc8\x99i \xc3\xaen participarea la concursul din 1922 pentru proiectarea cl\xc4\x83dirii Tribune Tower. Cl\xc4\x83direa propus\xc4\x83 de Loos sem\xc4\x83na cu o coloan\xc4\x83 doric\xc4\x83 masiv\xc4\x83.\n_START_SECTION_\nC\xc4\x83s\xc4\x83toriile\n_START_PARAGRAPH_\nLoos a fost c\xc4\x83s\xc4\x83torit de trei ori. \xc3\x8en iulie 1902, el s-a c\xc4\x83s\xc4\x83torit cu studenta la teatru Lina Loos (de). C\xc4\x83s\xc4\x83toria s-a \xc3\xaencheiat trei ani mai t\xc3\xa2rziu, \xc3\xaen 1905. Ulterior, \xc3\xaen 1919, el s-a c\xc4\x83s\xc4\x83torit cu t\xc3\xa2n\xc4\x83ra Elsie Altmann, o dansatoare \xc8\x99i actri\xc8\x9b\xc4\x83 de operet\xc4\x83 \xc3\xaen v\xc3\xa2rst\xc4\x83 de 20 de ani, originar\xc4\x83 din Austria, care era fiica lui Adolf Altmann \xc8\x99i a Jeannettei Gruenblatt. Au divor\xc8\x9bat \xc8\x99apte ani mai t\xc3\xa2rziu, \xc3\xaen 1926. \xc3\x8en 1929 s-a c\xc4\x83s\xc4\x83torit cu scriitoarea \xc8\x99i fotografa Claire Beck. Ea era fiica clien\xc8\x9bilor s\xc4\x83i, Otto \xc8\x99i Olga Beck, \xc8\x99i avea cu 35 de ani mai pu\xc8\x9bin dec\xc3\xa2t el. Au divor\xc8\x9bat la data de 30 aprilie 1932. \xc3\x8en urma divor\xc8\x9bului lor, Claire Loos a\xc2\xa0scris Adolf Loos Privat, o oper\xc4\x83 literar\xc4\x83 format\xc4\x83 din viniete despre caracterul, obiceiurile \xc8\x99i afirma\xc8\x9biile lui Loos, publicat\xc4\x83 de c\xc4\x83tre Johannes-Presse\xc2\xa0din Viena \xc3\xaen 1936. Se urm\xc4\x83rea ca prin\xc2\xa0 v\xc3\xa2nzarea c\xc4\x83r\xc8\x9bii s\xc4\x83 se str\xc3\xa2ng\xc4\x83 fonduri pentru morm\xc3\xa2ntul lui Loos.\n_START_SECTION_\nS\xc4\x83n\xc4\x83tatea precar\xc4\x83\n_START_PARAGRAPH_\nToat\xc4\x83 via\xc8\x9ba lui, Loos a suferit de o deficien\xc8\x9b\xc4\x83 de auz. El a fost surd \xc3\xaen copil\xc4\x83rie, dob\xc3\xa2ndind un auz par\xc8\x9bial abia la v\xc3\xa2rsta de 12 ani. \xc3\x8en 1918 Loos a fost diagnosticat cu cancer. Stomacul, apendicele \xc8\x99i o parte din intestinul lui au fost extirpate chirurgical. El avea pe atunci mai mult de\xc2\xa050 de ani \xc8\x99i era aproape surd.\n_START_SECTION_\nScandalurile de pedofilie\n_START_PARAGRAPH_\n\xc3\x8en 1928 Loos a fost subiectul unui scandal de pedofilie la Viena. El a angajat tinere fete cu\xc2\xa0v\xc3\xa2rsta cuprins\xc4\x83 \xc3\xaentre 8 \xc8\x99i 10 ani, ce proveneau din familii s\xc4\x83race, pentru a lucra\xc2\xa0ca modele \xc3\xaen studioul lui. Rechizitoriul a declarat c\xc4\x83 Loos s-a expus dezbr\xc4\x83cat \xc8\x99i a for\xc8\x9bat tinerele modele s\xc4\x83 participe la acte sexuale. El a fost g\xc4\x83sit par\xc8\x9bial vinovat printr-o hot\xc4\x83r\xc3\xa2re judec\xc4\x83toreasc\xc4\x83 din anul 1928. Cazul original a fost rediscutat \xc3\xaen 2008 \xc8\x99i s-au confirmat acuza\xc8\x9biile.\n_START_SECTION_\nMoartea \xc8\x99i mo\xc8\x99tenirea\n_START_PARAGRAPH_\nAdolf Loos a ar\xc4\x83tat primele semne de demen\xc8\x9b\xc4\x83 \xc3\xaen perioada\xc2\xa0procedurilor judiciare. Cu c\xc3\xa2teva luni \xc3\xaenainte de moartea sa, el a suferit un accident vascular cerebral. A murit \xc3\xaen v\xc3\xa2rst\xc4\x83 de 62 de ani, pe 23 august 1933 \xc3\xaen localitatea Kalksburg din apropiere de Viena. A fost \xc3\xaenmorm\xc3\xa2ntat \xc3\xaen Zentralfriedhof din Viena pentru a se odihni al\xc4\x83turi de marii arti\xc8\x99ti \xc8\x99i muzicieni din ora\xc8\x99, printre care Schoenberg, Altenberg \xc8\x99i Kraus, unii dintre cei mai apropia\xc8\x9bi prieteni \xc8\x99i asocia\xc8\x9bi._NEWLINE_Prin scrierile sale \xc8\x99i proiectele inovatoare din Viena, Loos a fost \xc3\xaen m\xc4\x83sur\xc4\x83 s\xc4\x83 influen\xc8\x9beze al\xc8\x9bi arhitec\xc8\x9bi \xc8\x99i designeri, contribuind la dezvoltarea timpurie a modernismului. Selec\xc8\x9bia atent\xc4\x83 a materialelor, pasiunea pentru artizanat \xc8\x99i\xc2\xa0folosirea\xc2\xa0Raumplan-ului - ordonarea \xc8\x99i dimensionarea spa\xc8\x9biilor interioare dup\xc4\x83 func\xc8\x9bionalitate \xe2\x80\x94 sunt \xc3\xaenc\xc4\x83 admirate.'